Document ID: 31987D0599

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 21ης Δεκεμβρίου 1987
για το επίπεδο των ποσοστών ενισχύσεων για τις επενδύσεις που προβλέπονται από τον κανονισμό (ΕΟΚ) αριθ. 797/85 και εφαρμόζονται στην Ελλάδα, στην Ιρλανδία και στην Ιταλία
(87/599/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 4 παράγραφος 2,
την πρόταση της Επιτροπής,
Εκτιμώντας:
ότι το άρθρο 4 παράγραφος 2 τρίτο εδάφιο του κανονισμού (ΕΟΚ) αριθ. 797/85 προβλέπει ότι μπορεί να επιτρέπεται στα κράτη μέλη να χορηγούν ενισχύσεις ανώτερες από εκείνες που προβλέπονται στο δεύτερο εδάφιο της εν λόγω παραγράφου, εφόσον αυτό δικαιολογείται από την κατάσταση της κεφαλαιαγοράς στα κράτη αυτά·
ότι με το άρθρο 4 παράγραφος 2 τέταρτο εδάφιο επιτρέπεται στην Ελλάδα, στην Ιρλανδία και στην Ιταλία να αυξήσουν το ύψος της ανώτατης ενίσχυσης που αναφέρεται στο δεύτερο εδάφιο της εν λόγω παραγράφου κατά το 10 % του ποσού της επένδυσης, μέχρι τις 30 Σεπτεμβρίου 1987·
ότι πρέπει να παραταθεί η εφαρμογή του καθεστώτος αυτού μέχρι τις 31 Μαρτίου 1988, προκειμένου να αναθεωρηθεί πριν από την ημερομηνία αυτή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Επιτρέπεται μέχρι τις 31 Μαρτίου 1988 στην Ελληνική Δημοκρατία, την Ιρλανδία και την Ιταλική Δημοκρατία να προσαυξάνουν το ύψος της ανώτατης ενίσχυσης που αναφέρεται στο άρθρο 4 παράγραφος 2 δεύτερο εδάφιο του κανονισμού (ΕΟΚ) αριθ. 797/85 κατά το 10 % του ποσού των επενδύσεων.
Άρθρο 2
Η παρούσα απόφαση εφαρμόζεται από την 1η Οκτωβρίου 1987.
Άρθρο 3
Η παρούσα απόφαση απευθύνεται στην Ελληνική Δημοκρατία, στην Ιρλανδία και στην Ιταλική Δημοκρατία.
Βρυξέλλες, 21 Δεκεμβρίου 1987.

Labels: 18
19